钦定古今图书集成/明伦汇编/家范典/第057卷 > 春秋四传 > 《侨如以夫人姜至》
## 钦定古今图书集成/明伦汇编/家范典/第057卷 > 春秋四传 > 《侨如以夫人姜至》

《春秋》：成公十有四年“秋九月，侨如以夫人妇姜氏至
自齐。”

《左传》：舍族，尊夫人也。故君子曰：“《春秋》之称，微而显，志
而晦，婉而成章，尽而不污，惩恶而劝善，非圣人谁能
修之。”

《穀梁传》：“大夫不以夫人，以夫人非正也，刺不亲迎也。
侨如之挈，由上致之也。”

胡传《穀梁》曰：“大夫不以夫人，以夫人非正也，剌不亲
迎也。侨如之不氏，一事而再见者，卒名耳。然则娶于
他邦而道里或远，必亲迎乎？以封壤则有小大，以爵
次则有尊卑，以道途则有远迩，或迎之于其国，或迎
之于境上，或迎之于所馆中，礼之节可也。”

〈大全〉汪氏曰：“或谓妇姜氏有姑之恒，称妾姑则不书氏。然穆姜不氏，固曰敬嬴妾姑也；声姜乃嫡姑，而出姜不氏，何耶？”庐陵李氏曰：“夫人有姑而称妇者三：文四年‘逆妇姜’，宣元年‘妇姜至，皆不书氏，惟此齐姜书氏，无贬词也’。”陈氏曰：“不氏者，别妾姑也。是故有成风则出姜不氏，有敬嬴则穆姜不氏。”此说亦好。